
            REPUBLIKA HRVATSKA

KRAPINSKO - ZAGORSKA ŽUPANIJA

                   OPĆINA MAČE

        Općinsko vijeće
KLASA: 024-04/26-01/07
URBROJ: 2140-21-03-26-02
Mače,  29.07.2026.
S K R A Ć E N I   Z A P I S N I K

sa 8. sjednice Općinskog vijeća Općine Mače 

održane 29.07.2026. godine (srijeda) s početkom u 19:00 sati

 u Domu kulture Općine Mače

Prisutni: Mladen Sedak-Benčić, Štefica Trčak, Dražen Mutak, Mirjana Sedlar, Zlatko Jakuš, Ivan Herceg, Ladislav Jambreković i Marko Sokolić
Odsutni: Krunoslav Špoljar- ispričali su se
Ostali prisutni: Mladenka Mikulec Šimunec - načelnica Općine Mače, Ljiljana Trčak- pročelnica Jedinstvenog upravnog odjela Općine Mače i Snježana Kleflin službenica Jedinstvenog upravnog odjela Općine Mače. 
Zapisničar:Snježana Kleflin 
DNEVNI RED

1. Usvajanje Zapisnika sa 7.  sjednice Općinskog  vijeća 

2. Prijedlog Odluke o izmjenama i dopuni Odluke o osnivanju dječjeg vrtića Mačići

3. Prijedlog Odluke o obavljanju dimnjačarskih poslova

4. Prijedlog Odluke o privremenom obavljanju dimnjačarskih poslova na području Općine Mače

5. Prijedlog Odluke o imenovanju stručnog Povjerenstva za koncesiju za obavljanje dimnjačarskih poslova na području Općine Mače 

6. Prijedlog Programa potpore za unapređenje uvjeta stanovanja mladih obitelji i mladih poljoprivrednika na području Općine Mače za 2026. godinu

7. Prijedlog Odluke o kratkoročnom  zaduženju Općine Mače 

8. Prijedlog Odluke o dugoročnom kreditnom zaduženju Općine Mače za realizaciju projekta: Izgradnja i opremanje DVD Mače

9. Prijedlog Pravilnika o provedbi postupaka jednostavne nabave

10. Polugodišnje izvješće o radu načelnice Općine Mače za razdoblje od 01.01.-30.06.2026. godine

11. Razno

Predsjednik Općinskog vijeća gospodin Mladen Sedak-Benčić je otvorio 8. sjednicu Općinskog vijeća te pozdravlja sve prisutne. 
Predsjednik Općinskog vijeća gospodin Mladen Sedak-Benčić konstatira da je na sjednici prisutno 8 vijećnika od sveukupno 9, te da će odluke koje će biti donesene biti pravovaljane. 

Predsjednik Općinskog vijeća gospodin Mladen Sedak-Benčić poziva vijećnike da se izjasne ukoliko imaju primjedbi na dnevni red.

Nije bilo primjedbi te je isti prihvaćen jednoglasno. 

Ad.1. Usvajanje Zapisnika sa 7. sjednice Općinskog vijeća
Predsjednik Općinskog vijeća, gospodin Mladen Sedak-Benčić poziva vijećnike da se izjasne ukoliko imaju prigovora na skraćeni zapisnik sa 7. sjednice Općinskog vijeća.  
Nije bilo prigovora te je uslijedilo glasovanje. 

Od ukupno  8 prisutnih vijećnika jednoglasno je donesen sljedeći
ZAKLJUČAK

Prihvaća se zapisnik sa 7. sjednice Općinskog vijeća održane 23.06.2026. godine.
Ad.2. Prijedlog Odluke o izmjenama i dopuni Odluke o osnivanju dječjeg vrtića Mačići
Predsjednik Općinskog vijeća, gospodin Mladen Sedak-Benčić poziva načelnicu Mladenku Mikulec Šimunec da obrazloži dostavljen prijedlog Odluke o izmjenama i dopuni Odluke o osnivanju dječjeg vrtića Mačići. 
Načelnica pojašnjava da se u jednom dijelu objekta kulturnog centra planira otvoriti područni objekt Dječjeg vrtića Mačići s još jednom dodatnom vrtićkom odgojno-obrazovnom skupinom budući da postoji potreba za uslugama vrtića. Da bi se to moglo realizirati potrebno je niz radnji, a između ostaloga i donošenje Odluke o izmjenama i dopuni Odluke o osnivanju dječjeg vrtića Mačići.

Nakon obrazloženja uslijedilo je glasovanje budući da nije bilo pitanja ni nejasnoća. 
Od ukupno 8 prisutnih vijećnika jednoglasno je donesena sljedeća

ODLUKA 

o izmjenama i dopuni Odluke o osnivanju dječjeg vrtića Mačići
Članak 1.


U Odluci o osnivanju dječjeg vrtića Mačići („Službeni glasnik Krapinsko-zagorske  županije“ broj 5/21) (dalje: Odluka) u članku 1. iza stavka 2. dodaje se stavak 3. koji glasi: 

“Vrtić obavlja svoju djelatnost na adresi sjedišta i u područnom objektu na adresi Mače 84 F, 49251 Mače. Područni objekt nije pravna osoba te njegovom djelatnošću i poslovanjem prava i obaveze stječe Dječji vrtić.“

Članak 2.


U članku 5. stavku 1. riječ “obrazovanja” zamjenjuje se riječima “odgoja i naobrazbe”.

Članak 3.


U članku 9. stavak 2. mijenja se i glasi: 

“Za ravnatelja može biti imenovana osoba koja ispunjava uvjete propisane važećim zakonom o predškolskom odgoju i obrazovanju.”


U stavku 4. riječ “osnivač” zamjenjuje se s riječima “općinski načelnik”.

U stavku 5. riječ “četiri” zamjenjuje se s riječi “pet”.

Članak 4.


U članku 12. stavku 1. tekst “i rehabilitator” zamjenjuje se tekstom “edukacijski rehabilitator i socijalni pedagog”.


U stavku 2. tekst “stručni ispit” briše se.


U stavku 5. riječ “obrazovanja” zamjenjuje se s riječi “naobrazbe”.

Članak 5.


U cijelom tekstu Odluke riječ “kurikulum” u određenom broju i padežu zamjenjuje se riječju: “kurikul” u odgovarajućem broju i padežu.

Članak 6.


U članku 17. stavku 1. tekst “50.000,00 kuna” zamjenjuje se tekstom  “6.636,00 eura”.


U stavku 2. tekst “100.000,00 kuna” zamjenjuje se tekstom  “13.272,00 eura”.

Članak 7.


Ova Odluka stupa na snagu osmog dana od dana objave u „Službenom glasniku Krapinsko-zagorske županije“.

Ad.3. Prijedlog Odluke o obavljanju dimnjačarskih poslova
Predsjednik Općinskog vijeća, gospodin Mladen Sedak-Benčić obrazlaže dostavljen prijedlog Odluke o obavljanju dimnjačarskih poslova. 
Nakon obrazloženja uslijedilo je glasovanje budući da nije bilo pitanja ni nejasnoća. 

Od ukupno  8  prisutnih vijećnika jednoglasno je donesena sljedeća
O D L U K A

O OBAVLJANJU DIMNJAČARSKIH POSLOVA

kojom se uređuje organizacija i način obavljanja dimnjačarskih poslova, rokovi kontrole i čišćenja dimnjaka i uređaja za loženje, nadzor nad obavljanjem tih poslova, kaznene odredbe, sve u svrhu sprečavanja i otklanjanja uzroka požara i opasnosti od plinova i dimova.
Odluka o obavljanju dimnjačarskih poslova prilaže se uz zapisnik i čini njezin sastavni dio. 
Ad.4. Prijedlog Odluke o privremenom obavljanju dimnjačarskih poslova na području Općine Mače
Predsjednik Općinskog vijeća, gospodin Mladen Sedak-Benčić obrazlaže dostavljen prijedlog Odluke o privremenom obavljanju dimnjačarskih poslova na području Općine Mače. Pojašnjava da će privremeno obavljanje poslova dimnjačara na području Općine Mače obavljati LEUŠTEK j.o.o. do odabira koncesionara s obzirom da je postupak davanja nove koncesije za obavljanje dimnjačarskih poslova u tijeku. 
Nakon obrazloženja nije bilo pitanja ni nejasnoća te je uslijedilo glasovanje. 
Od ukupno  8 prisutnih vijećnika jednoglasno je donesena sljedeća
O D L U K A 

privremenom  obavljanju dimnjačarskih poslova

na području Općine Mače

I.

Daje se suglasnost trgovačkom društvu  LEUŠTEK  j.d.o.o. Zagorske brigade 30, Poznanovec, a koji ima važeću koncesiju do 31.08.2026. godine da na području Općine Mače privremeno obavlja dimnjačarske poslove. Imenovana tvrtka će navedene poslove obavljati do završetka postupka za dodjelu koncesije za obavljanje dimnjačarskih poslova i sklapanja ugovora temeljem provedenog natječaja. 

II.

Trgovačko društvo iz točke I. koje će privremeno obavljati dimnjačarske poslove  dužno je u obavljanju poslova postupati sukladno Odluci o dimnjačarskim poslovima na području Općine Mače i svim zakonskim propisima te se prilikom naplate usluga pridržavati cjenika dimnjačarskih usluga kojeg se pridržava temeljem važeće koncesije. 

III.

Ova Odluka stupa na snagu jedan dan nakon donošenja, a objavit će se u „Službenom glasniku Krapinsko-zagorske županije“.

Ad.5. Prijedlog Odluke o imenovanju stručnog povjerenstva za koncesiju za obavljanje dimnjačarskih poslova na području Općine Mače 

Predsjednik Općinskog vijeća, gospodin Mladen Sedak-Benčić  obrazlaže dostavljen prijedlog Odluke o imenovanju stručnog povjerenstva za koncesiju za obavljanje dimnjačarskih poslova na području Općine Mače. 
Nakon obrazloženja nije bilo pitanja ni nejasnoća te je uslijedilo glasovanje: 
Od ukupno  8 prisutnih vijećnika jednoglasno je donesena sljedeća

ODLUKA

o imenovanju Stručnog povjerenstva za koncesiju

za obavljanje dimnjačarskih poslova na području Općine Mače

Članak 1.

Ovom Odlukom se imenuje Stručno povjerenstvo za koncesiju u postupku davanja koncesije za obavljanje dimnjačarskih poslova na području Općine Mače

Članak 2.

U Stručno povjerenstvo za koncesiju iz članka 1. ove Odluke imenuje se:

1. Sandra Vorih- osoba s važećim certifikatom u području javne nabave

2. Ljiljana Trčak – Pročelnica JUO Općine Mače

3. Snježana Kleflin – referent za upravne i administrativne poslove  JUO Općine Mače

Članak 3.

Stručno povjerenstvo obavlja poslove propisane člankom 16. Zakona o koncesijama.

Članak 4.

 Ova Odluka će se objaviti u Službenom glasniku KZŽ. 

Ad.6. Prijedlog Programa potpore za unapređenje uvjeta stanovanja mladih obitelji i mladih poljoprivrednika na području Općine Mače za 2026. godinu 
Predsjednik Općinskog vijeća, gospodin Mladen Sedak-Benčić obrazlaže prijedlog Programa potpore za unapređenje uvjeta stanovanja mladih obitelji i mladih poljoprivrednika na području Općine Mače za 2026. godinu. Dodatno obrazloženje daje načelnica Mladenka Mikulec Šimunec te pojašnjava da Ministarstvo poljoprivrede, šumarstva i ribarstva provodi Program potpore za unapređenje uvjeta stanovanja mladih obitelji u ruralnim područjima koji Odlukom donosi Vlada Republike Hrvatske. Cilj Programa potpore za unapređenje uvjeta stanovanja mladih obitelji u ruralnim područjima za 2026. godinu je mladim obiteljima, a osobito mladim poljoprivrednicima koji žive u jedinicama lokalne samouprave koje su donijele program potpore za unapređenje stanovanja mladih obitelji, omogućiti u 2026. godini dodatnu potporu za kupnju, izgradnju ili rekonstrukciju objekta za stanovanje. Iznos od 1 milijun eura osiguran je u Državnom proračunu Republike Hrvatske za 2026.  U proračunu Općine Mače je za tu namjenu predviđeno 30.000,00 €. 
Nakon obrazloženja nije bilo pitanja te je uslijedilo glasovanje. 
Od ukupno  8 prisutnih vijećnika jednoglasno je donesen sljedeći
PROGRAM POTPORE ZA UNAPREĐENJE UVJETA STANOVANJA 

MLADIH OBITELJI I MLADIH POLJOPRIVREDNIKA 

NA PODRUČJU OPĆINE MAČE ZA 2026. GODINU

kojim se definiraju ciljevi, korisnici, mjere i nositelji za provedbu mjera-pomoći, sredstva za realizaciju mjera te provedba mjera i uvjeti dodjele pomoći. 

Program potpore za unapređenje uvjeta stanovanja mladih obitelji i mladih poljoprivrednika na području Općine Mače za 2026. godinu prilaže se uz zapisnik i čini njegov sastavni dio. 

Ad.7. Prijedlog Odluke o kratkoročnom zaduženju Općine Mače 
Predsjednik Općinskog vijeća, gospodin Mladen Sedak-Benčić poziva načelnicu Mladenku Mikulec Šimunec da obrazloži dostavljen prijedlog Odluke o kratkoročnom zaduženju Općine Mače. 
Načelnica pojašnjava da se kratkoročno zaduženje Općine Mače odnosi na projekt izgradnje kulturnog centra. Kratkoročno kreditno zaduženje potrebno je zbog različite dinamike priljeva sredstava po predanim ZNS-ovima i dospijeća obaveza. Sve obaveze moraju biti plaćene do kraja 8 mjeseca i mora biti predan završni ZNS. Kratkoročno zaduženje će biti u iznosu od 350.000,00 €. 

Vijećnika Marka Sokolića interesira zašto nije na ovoj sjednici vijeća polugodišnji izvještaj o izvršenju proračuna, a nalazi se na web stranici Općine Mače, zašto se donosi odluka o zaduženju a nije planirano u proračunu te kakva je situacija sa povratom kredita za cestu pod Mačanske brege.  Pročelnica Ljiljana Trčak daje odgovore na pitanja te pojašnjava da je polugodišnje izvršenje proračuna za općinsko vijeće u pripremi te će biti na sljedećoj sjednici Općinskog vijeća zajedno sa rebalansom proračuna u kojem će biti  prikazana zaduženja, za cestu pod mačanske brege predan je ZNS APPRRR-u te se čeka odobrenje istog kako bi mogli predati završni izvještaj. Po isplati sredstava od APPRRR-a zatvarati će se kredit za cestu pod mačanske brege. 
Vijećnik Marko Sokolić upućuje kritiku na planiranje proračuna budući da su vlastiti udjeli u financiranju realizacije projekata veliki. 

Nakon obrazloženja uslijedilo je glasovanje. 

Od ukupno  8 prisutnih vijećnika sa 5 glasova ZA (Mladen Sedak-Benčić, Štefica Trčak, Dražen Mutak, Mirjana Sedlar, Zlatko Jakuš) i 3 glasa PROTIV  (Ivan Herceg, Marko Sokolić i Ladislav Jambreković) donesena je sljedeća 

ODLUKA 

o kratkoročnom zaduženju Općine Mače 

Članak 1.

Općina Mače kratkoročno se zadužuje za premošćivanje jaza nastalog zbog različite dinamike priljeva sredstava i dospijeća obaveza.  Kratkoročno zaduženje odnosi se na projekt: Pilot projekt razvoja zelene infrastrukture i/ili kružnog gospodarenja prostorom i zgradama Općine Mače (NPOO.C6.1.R5.02.0045).

Članak 2.

Općina Mače kratkoročno će se zadužiti kreditom kod Zagrebačke banke d.d. na sljedeći način: 

	Korisnik kredita: 
	Općina Mače, Mače 30, 49251 Mače, OIB: 74580871169

	Projekt: 
	Pilot projekt razvoja zelene infrastrukture i/ili kružnog gospodarenja prostorom i zgradama Općine Mače

	Iznos kredita u EUR: 
	 350.000,00 EUR (s PDV-om)

	Namjena:
	Financiranje neusklađenosti priljeva i odljeva

	Vrsta kredita: 
	Kratkoročni kredit

	Valuta kredita: 
	u EUR 

	Rok korištenja kredita:
	3 mjeseca od odobrenja

	Način korištenja: 
	Na račun Općine temeljem Zahtjeva

	Otplata kredita: 
	Sukcesivno, godinu dana

	Kamata redovna: 
	2,78% godišnje, fiksna ili ER3M +0,20 p.p. (trenutno 2,69%), godišnje, promjenjiva

	Naknada za obradu zahtjeva: 


	 0,15 % od iznosa kredita



	Naknada za rezervaciju sredstava: 
	Bez naknade

	Instrumenti osiguranja: 
	Zadužnica Općine 

	Iznos naknade za obradu zahtjeva: 
	 525,00 EUR


Članak 3.


Ovlašćuje se načelnica Općine Mače za sklapanje Ugovora o kreditu te izdavanje  instrumenata osiguranja povrata kredita. 

Članak 4.


Ova Odluka stupa na snagu prvog dana od dana objave u “Službenom glasniku Krapinsko- zagorske županije”.

Ad.8. Prijedlog Odluke o dugoročnom kreditnom zaduženju Općine Mače za realizaciju projekta: Izgradnja i opremanje DVD Mače i dodatni troškovi izgradnje kulturnog centra Mače 

Predsjednik Općinskog vijeća, gospodin Mladen Sedak-Benčić poziva načelnicu Mladenku Mikulec Šimunec da obrazloži dostavljen prijedlog Odluke o dugoročnom kreditnom zaduženju Općine Mače za realizaciju projekta: Izgradnja i opremanje DVD Mače i dodatni troškovi izgradnje kulturnog centra Mače. Načelnica pojašnjava da je provedena nabava za izgradnju DVD-a Mače te je potpisan ugovor sa izvođačem KUNA-GORA  z.z. iz Pregrade. Krenuti će radovi te je potrebno kreditno zaduženje za investiciju. 85% je prihvatljiv trošak. Slijedi nabava za opremanje DVD-a. Otplata kredita je na 10 godina. Načelnica pojašnjava da se dodatni troškovi izgradnje kulturnog centra za koje se donosi odluka o kreditu u sklopu odluke za kreditno zaduženje za izgradnju i opremanje DVD Mače odnose na troškove koji su nastali zbog uređenja prostorije u kulturnom centru koje će služiti za jednu vrtićku skupinu Dječjeg vrtića Mačići. Prvotno je bilo planirano da na tom prostoru bude garaža za DVD Mače ali su u međuvremenu odobrena sredstva  za izgradnju DVD-a Mače tako da prostor kulturnog centra nije više potreban za DVD. Trebalo je prostor napraviti za vrtićku skupinu u skladu sa pedagoškim standardima. Za sljedeću sjednicu vijeća će se detaljnije razraditi troškovi za cjelokupni projekt.  
Vezano uz DVD predsjednik Općinskog vijeća Mladen Sedak-Benčić navodi da je za obilježavanje 115 godine DVD-a kada je DVD dobio plaketu KZŽ župan na svečanoj skupštini kojoj je nazočio obećao da će sufinancirati ili financirati kamate za kredit ako će se ići u izgradnju DVD-a Mače. Moli da se do sljedeće sjednice vijeća provjeri sa županom KZŽ mogućnost financiranja ili sufinanciranja kamata za kredit za izgradnju DVD-a Mače. 
Vijećnika Ivana Hercega interesira kako će ići otplata kredita, zašto se zadužujemo za svaki projekt a ne financiramo iz vlastitih sredstava. Vijećnik Marko Sokolić smatra da se previše općina zadužuje budući da je to četvrti kredit te smatra da možda postoji prostor za uštede za financiranje projekata. Odgovore daje načelnica: svi projekti su sufinancirani iz nekog od EU ili nacionalnog izvora. Niti jedan projekt nije u provedbi isključivo iz kredita. 
Uslijedila je rasprava u kojoj su sudjelovali: Mladenka Mikulec Šimunec, Ivan Herceg, Marko Sokolić i Mladen Sedak-Benčić. 
Nakon rasprave uslijedilo je glasovanje. 

Od ukupno  8 prisutnih vijećnika sa 5 glasova ZA (Mladen Sedak-Benčić, Štefica Trčak, Dražen Mutak, Mirjana Sedlar, Zlatko Jakuš) i 3 glasa PROTIV  (Ivan Herceg, Marko Sokolić i Ladislav Jambreković) donesena je sljedeća 

ODLUKA

o dugoročnom kreditnom  zaduženju Općine Mače 

za realizaciju  projekta: Izgradnja i opremanje DVD Mače

i dodatni troškovi izgradnje kulturnog centra Mače

Članak 1.

Općina Mače zadužiti će se putem dugoročnog kredita u iznosu od 1.500.000,00 € kod Hrvatske banke za obnovu i razvitak, OIB:  26702280390, za realizaciju projekta: K100501 Izgradnja i opremanje DVD Mače i dodatni troškovi izgradnje kulturnog centra Mače.

Članak 2.

Kredit iz članka 1. ove Odluke koristit će se pod sljedećim uvjetima: 
	Korisnik kredita: 
	Općina Mače, Mače 30, 49251 Mače, OIB: 74580871169

	Projekt: 
	Izgradnja i opremanje DVD Mače i dodatni troškovi izgradnje kulturnog centra Mače

	Kreditor: 
	Hrvatska banka za obnovu i razvitak („HBOR“) – izravno kreditiranje putem programa kreditiranja EU projekti

	Iznos kredita u EUR: 
	1.500.000,00 EUR (s PDV-om)

	Namjena kredita: 
	Građevinski radovi, oprema, projektna dokumentacija,  upravljanje projektom, neprihvatljivi i ostali troškovi projekta

	Valuta kredita: 
	u EUR 

	Krajnji rok korištenja kredita: 
	do 31.12.2027. godine

	Otplata kredita: 
	10 godina bez počeka

	Rok i način otplate kredita: 
	u 120 jednakih uzastopnih mjesečnih rata koje dospijevaju zadnjeg dana u mjesecu (1. rata dospijeva 31.01.2028. godine)

	Kamatna stopa: 
	3,38 % godišnje, fiksna 

	Kamatna stopa uz subvenciju: 
	Kamatnu stopu moguće je subvencionirati od strane HBOR-a te bi ista u tom slučaju iznosila 2,28 % godišnje, fiksno. Subvenciju kamatne stope moguće je odobravati do iskorištenja sredstava subvencije. 

	Interkalarna kamata: 
	U razdoblju korištenja kredita na iskorišteni iznos kredita obračunavati će se kamata po metodi i u visini redovne. Kamate se obračunavaju i naplaćuju kvartalno. 

	Zatezna kamata: 
	U skladu s važećom Odlukom o kamatnim stopama HBOR-a, promjenjiva 

	Naknada za obradu kredita: 


	0,2 % jednokatno, prije prvog korištenja 



	Naknada za rezervaciju sredstava: 
	Ne naplaćuje se 

	Prijevremena otplata kredita: 
	Prijevremena otplata moguća je uz prethodnu pisanu obavijest HBOR-u te uključuje plaćanje naknade za prijevremeni povrat kredita.

	Naknada za prijevremenu otplatu kredita: 
	Ne naplaćuje se

	Instrumenti osiguranja kredita: 
	Standardni instrumenti osiguranja za ovu vrstu financiranja, uključujući, ali ne ograničavajući se na: 

· Zadužnica Korisnika kredita 

	Preduvjeti korištenja kredita i/ili odobrenja: 
	Standardni preduvjeti za ovakvu vrstu financiranja što, među ostalim, uključuje: 

· Dostavu sveukupne projektne dokumentacije u skladu sa zahtjevima Kreditodavatelja; 

· Dostavu svih dozvola, suglasnosti i rješenja potrebnih za gradnju; 

· Dostavu instrumenata osiguranja; 

· Plaćanje svih naknada Kreditodavatelju; 

· Zahtjev za povlačenje kredita dostavljen s odgovarajućom dokumentacijom;

· Dostavu suglasnosti Ministarstva financija/vlade RH o predmetnom zaduženju kod HBOR-a 


Članak 3.


Općina Mače će sa Hrvatskom bankom za obnovu i razvitak sklopiti Ugovor o kreditu pod uvjetima iz ove Odluke. 

Članak 4.


Ovlašćuje se načelnica Općine Mače za sklapanje Ugovora o kreditu te izdavanje  instrumenata osiguranja povrata kredita. 

Članak 5.


Ova Odluka stupa na snagu prvog dana od dana objave u “Službenom glasniku Krapinsko- zagorske županije”.

Ad.9. Prijedlog Pravilnika o provedbi postupka jednostavne nabave
Predsjednik Općinskog vijeća, gospodin Mladen Sedak-Benčić prelazi na sljedeću točku dnevnog reda i otvara raspravu vezano uz dostavljeni prijedlog Pravilnika o provedbi postupka jednostavne nabave. 
Nije bilo pitanja ni nejasnoća te je uslijedilo glasovanje. 

Od ukupno  8 prisutnih vijećnika jednoglasno je donesen sljedeći

PRAVILNIK
o provedbi postupaka jednostavne nabave 
kojim se uređuju pravila, uvjeti i postupci jednostavne nabave robe, usluga i radova te provedba projektnih natječaja Općine Mače
Pravilnik o provedbi postupaka jednostavne nabave prilaže se uz zapisnik i čini njegov sastavni dio. 

Ad.10. Polugodišnje izvješće o radu načelnice Općine Mače za razdoblje od 01.01.-30.06.2026. godine

Predsjednik Općinskog vijeća, gospodin Mladen Sedak-Benčić otvara raspravu vezano uz dostavljeno polugodišnje izvješće o radu načelnice Općine Mače za razdoblje od 01.01.-30.06.2026. godine. 

Nije bilo pitanja ni nejasnoća te je uslijedilo glasovanje. 

Od ukupno  8 prisutnih vijećnika sa 5 glasova ZA (Mladen Sedak-Benčić, Štefica Trčak, Dražen Mutak, Mirjana Sedlar, Zlatko Jakuš) i 3 glasa PROTIV  (Ivan Herceg, Marko Sokolić i Ladislav Jambreković) donesen je sljedeći 

Z A K LJ U Č A K 

Prihvaća se Izvješće o radu načelnice Općine Mače 

za razdoblje od 01.01.2026. – 30.06.2026. godine.

Ad. 11. Razno 
a) Vijećnik Ivan Herceg postavlja pitanje vezano uz projekt izvanrednog održavanja nerazvrstane ceste- put prema crkvi. Interesira ga da li je to bila javna ili jednostavna nabava. Odgovor daje načelnica te napominje da je to bila jednostavna nabava te da su svi postupci nabave provedeni transparentno sukladno zakonu. Vijećnik Ivan Herceg smatra da bi jedna točka dnevnog reda za sjednicu trebala biti za projekt – put prema crkvi da se provjeri stvarno stanje na cesti sa dokumentacijom i nezavisnim nadzorom.
b) vijećnik Ivan Herceg postavlja pitanje zašto  nije u selu Hercegu posječeno granje koje  visi na cestu. Načelnica odgovara da se bankine malčiraju redovito, a granje je na privatnim parcelama koje moraju čistiti vlasnici tih parcela. Poljoprivredni redar će izaći na teren te postupiti u skladu s ovlastima. 
c) vijećnik Ladislav Jambreković postavlja pitanje vezano uz nogostup Bukovec i problematiku koja je spominjana na prošlim sjednicama vijeća a odnosi se na oštećenje nogostupa u Malom Bukovcu. Načelnica pojašnjava da je to proslijeđeno ŽUC-u na rješavanje budući da je nogostup u njihovoj nadležnosti. Opet će se poslati upit ŽUC-u. 

d) vijećnik Ladislav Jambreković postavlja upit vezano uz problem ilegalnih fekalnih priključaka na novom sustavu oborinske odvodnje u Malom Bukovcu. Objašnjava da se od kućnog broja 1 do 18 širi nesnosan smrad iz cestovnih šahtova odvodnje oborinskih voda. Načelnica objašnjava da je došla prijava za Bukovec, ista je proslijeđena ŽUC-u, službe ŽUC-a su izašle na teren, otvorili su se šahtovi te nisu nađeni tragovi fekalne odvodnje. Vezano na tu temu vijećnik Ladislav Jambreković dostavlja pisano vijećničko pitanje i zahtjev za postupanjem te moli za sljedeću sjednicu pisano očitovanje. 
e) vijećnik Marko Sokolić postavlja upit da li će se opremiti kulturni centar namještajem. Načelnica odgovara da u ovoj fazi nema opremanja jer bi projekt bio još skuplji. Izraditi će se troškovnici te prijaviti na natječaje za sufinanciranje. Privremeno će udruge sa postojećim same namjestiti prostore. 
f) predsjednik vijeća Mladen Sedak-Benčić moli da se popravi javna rasvjeta kod velečasnog budući da se on njemu obratio sa problematikom. Načelnica obavještava da su radovi popravka naručeni. 
g) vijećnik Zlatko Jakuš iznosi prijedlog da se izgradi nogostup u Velikom Komoru kraj Sutinskih toplica. Načelnica odgovara da ove i sljedeće godine je u planu do kraja izgraditi nogostup u Bukovcu, 
a da će se u proračunu za sljedeću godinu staviti izrada projektne dokumentacije za nogostup u Velikom Komoru. 
Predsjednik Općinskog vijeća gospodin Mladen Sedak-Benčić zahvaljuje vijećnicima na odazivu na sjednicu. 
Sjednica završena u  20:45 sati.
    Zapisničar





     
        Predsjednik Općinskog vijeća

Snježana Kleflin    




                          Mladen Sedak-Benčić 

